Til slutt sprakk det
Det har vært lange dager i vitneboksen for Eirik Jensen. Om man ikke har hørt så nøye etter, har det gått ganske bra. Han har vært i god form, sjelden irritert. Og det er en prestasjon. Det må være en svært tung belastning å bli grillet av folk som knapt tror et ord av det du sier. Men da førstestatsadvokat Lars Erik Alfheim tok over utspørringen, mistet Jensen humøret. En pågående aktor som bare hadde tre kvarter på seg, raste av gårde for å få frem sitt poeng: At Jensen lyver. Ganske raskt ble Jensen lei borrende spørsmål. Han kom med utbrudd. – Det blir litt Thomas Quick over det. For det kan ikke bevises, sa Jensen. Aktor og tiltalte gikk over til munnhuggeri, der Jensen avviste at spørsmålene var relevante. Alfheim var ikke enig. Han la frem en rapport fra Jensen skrevet i 2012 der han hevdet Cappelen var narkokriminell i 2000. Det gjorde ikke Jensen blidere. Hans forklaring er at han trodde at Cappelen pensjonerte seg på 90-tallet. Jensen har slitt med å forklare hvordan det er mulig at han som narkopoliti ikke skjønte at mannen han ofte snakket daglig, var Norges største hasjsmugler. – Vet du hva, nå spør du fra alle vinkler om det samme, sa Jensen. Han gjentok at det bare var politiet i Asker og Bærum som visste om Cappelen, at knapt noen i Oslo kjente til storsmugleren. Jensen la til sitt kjerneforsvar om at han har vært utrolig sliten, han kalte aktor i tingretten «maskingeværet» og la til at mediene korsfestet han. Alfheim myknet ikke, og avsluttet det hele med å angripe Jensens forklaring på sms-en han sendte til Cappelen om «Måtte bruke 20 av de 30 flammesikrede platene til brannsikring i en leilighet ute på øya sist uke ... ble derfor litt stress i opplegget mitt videre ... Håper vi kan prates i slutten av uken, hvis du er på beina». Mas om penger, mener aktoratet. Da aktor var ferdig med seansen, var det bare smuler igjen av Jensens forklaring. I vitneboksen innrømmet han at antallet plater var bare tull. Han hadde kjøpt plater til badet. Men ikke så mange. Det var bare en hvit løgn for å slippe å møte Cappelen. Alfheim dokumenterte straks en gammel tekstmelding hvor Jensen skrev rett ut til Cappelen at han ikke hadde tid til å møtes. Hvorfor kunne han ikke bare si det nå og? – Det veit jeg ikke, svarte Jensen. – Du lager altså en kjempelang historie, spurte Alfheim. – Kjempelang og kjempelang. Det er det du som sier. For meg er det enkelt, svarte Jensen. Det virket alt annet enn enkelt. Dommeren brøt inn. Heller ikke hun skjønte hvorfor Cappelen skulle ha informasjon om byggevarer. – Hva visste Cappelen om flammesikre plater, spurte dommeren. – Ikke annet enn at jeg hadde nevnt det i relasjon til at han hadde en kontakt som hadde levert plater til håndverkeren (red.anm.: som pusset opp Jensens bad i 2006). Det var gipsplater, sa Jensen. Og slik kulminerte utspørringen av Eirik Jensen. Nå er det over. Nye sjanser kommer. Etter elleve dagers grilling tar hans forsvarere over. De har en stor jobb foran seg.
Aktoratets grilling av Eirik Jensen er over. Han holdt nesten helt inn.